A Ilesia de Chesucristo d'os Santos d'os Zaguers Días se caracteriza por a suya esfensa cerenya d'a familia tradicional (pai, mai y fillos) y os suyos liders afirman que os miembros que se han casau en o templo tienen a taxa mas baixa de divorcios d'o país. O liderache no recibe remuneración por os suyos servicios y a ilesia afirma ser transversal, ye dicir, que no distingue ni etnias, ni clases socials, ni profesions. Actualment conta con 14 millons de miembros repartius en diferents países, incluindo Latinoamerica y Europa, establindo congregacions y templos a traviés d'o mundo. Os Santos d'os Zaguers Días creyen que Chesucristo guía a Ilesia por revelación divina dada a o President d'a Ilesia, a qui consideran un profeta. Entre ells i hai arredol de 52.000 misioners (a mayoría d'entre 19 y 21 anyos d'edat), que realizan l'actividat de pedricadors mientres dos anyos (as mullers sirven misions d'anyo y meyo, y os matrimonios mayors tres anyos). O mormonismo ha experimentau un gran creiximiento en América Latina en os zaguers anyos, mas que mas en Chile, Archentina y Brasil. En Europa s'han establiu brancas en quasi totz os países.